Bestuur van staatspensioene ŉ bekommernisFoto: Stevebp/Pixabay.com Die vakbond Solidariteit het dié week sy kommer uitgespreek oor die beleggingsbeleid wat die openbare beleggingskorporasie (OBK) met die bestuur van die pensioenfondse vir staatsamptenare (GEPF) volg. Morné Malan, ŉ navorser verbonde aan die Solidariteit Navorsingsinstituut, sê die OBK se toenemende fokus op ontwikkeling ten koste van kapitaalgroei kan gevaarlike gevolge vir lede van dié pensioenfondsskema in die toekoms inhou. “Dit is verregaande dat die OBK dit betaamlik ag om Eskom as die korporasie se tweede grootste belegging te behou en dat soortgelyke sukkelende staatsinstellings 30% van hul portefeulje uitmaak, terwyl daar verskeie ander potensiële beleggings is wat ŉ hoër opbrengs met veel laer risiko kan bied,” sê hy. Malan sê die GEPF is nie soos ander pensioenfondse onderhewig aan regulasie 28 van die Pensioenwet nie en die OBK het dus die vryheid om veel meer as ander pensioenfondse in die buiteland te diversifiseer. Slegs 5% van die OBK se fondse word glo internasionaal belê terwyl nog 5% glo in die res van Afrika belê word. “In die lig van die feit dat Suid-Afrika tans veel stadiger as die meeste lande ter wêreld groei, en veral in vergelyking met ander ontluikende ekonomieë, kan ŉ mens beswaarlik so ŉ toedeling op suiwer beleggingsmaatstawwe regverdig,” sê hy. Malan sê die OBK het tot dusver gekies om ver onder die toelaatbare perke vir hul internasionale toedeling te bly. Maar volgens hom “oorskry die OBK steeds die kerwe met betrekking tot skuldbriewe aan sukkelende staatsinstellings”. Die vakbond het die OBK gemaan om sy lede se aftrede as hul primêre doelwit te beskou. “Juiste beleggings in goeie maatskappye is op sig self die beste voertuig vir ontwikkeling. Hierdie sake hoef nie in stryd met mekaar gesien te word nie. Tog blyk dit dat die OBK hetsy weens druk, ideologie of ander duistere motiverings meen hulle moet volgens ŉ eksplisiete ontwikkelingsmandaat belê in plaas daarvan om net te belê volgens wat die mees volhoubare opbrengs sal lewer.”